Il-President tal-Kummissjoni Il-Parlament Ewropew jeleġġi l-President tal-Kummissjoni. Wara l-elezzjonijiet, wieħed mill-ewwel kompiti tal-Parlament il-ġdid ikun li jeleġġi President ġdid tal-Kummissjoni Ewropea (il-korp eżekuttiv tal-UE). L-Istati Membri jinnominaw kandidat għall-kariga, iżda meta jagħmlu dan jeħtiġilhom iqisu r-riżultati tal-elezzjoni Ewropea. Barra minn hekk, il-Parlament jeħtieġ li japprova l-President il-ġdid tal-Kummissjoni b'maġġoranza assoluta (nofs il-Membri tal-Parlament Ewropew eżistenti u wieħed). Jekk il-kandidat ma jiksibx il-maġġoranza meħtieġa, l-Istati Membri jeħtieġ li jipproponu kandidat ieħor fi żmien xahar (il-Kunsill Ewropew jaġixxi b'maġġoranza kwalifikata). Għall-elezzjonijiet tal-2014, il-Parlament introduċa s-sistema ta' kandidati prinċipali. Kull partit politiku Ewropew ressaq kandidat għall-president tal-Kummissjoni u l-partit li sar l-akbar fl-elezzjonijiet jista' jipproponi l-kandidat tal-Parlament għan-nomina għat-tmexxija tal-Kummissjoni. Kummissarji Il-kandidati għall-bqija tal-portafolli l-oħra tal-Kummissjoni jridu jgħaddu wkoll minn proċess ta' skrutinju parlamentari iebes. Il-Kunsill, bi qbil mal-President elett tal-Kummissjoni, jadotta lista ta' kummissarji kandidati, waħda għal kull Stat Membru. Dawn il-Kummissarji maħtura jidhru quddiem il-kumitati parlamentari fl-oqsma ta' kompetenza futuri tagħhom. Kull kumitat imbagħad jiltaqa' biex ifassal l-evalwazzjoni tal-għarfien espert u l-prestazzjoni tal-kandidat, li tintbagħat lill-President tal-Parlament. Fil-passat, evalwazzjoni negattiva wasslet lill-kandidati biex jirtiraw mill-proċess. Il-Kummissjoni kollha, inklużi l-President tal-Kummissjoni u r-Rappreżentant Għoli għall-Affarijiet Barranin u l-Politika ta' Sigurtà, imbagħad jeħtieġ li tkun approvata f'vot wieħed ta' kunsens mill-Parlament. Wara li l-President u l-Kummissarji jkunu ġew approvati mill-Parlament, jiġu maħtura formalment mill-Kunsill, li jaġixxi b'maġġoranza kwalifikata. F'każ li jkun hemm bidla sostanzjali fil-portafoll matul il-mandat tal-Kummissjoni, il-mili ta' post vakanti jew il-ħatra ta' Kummissarju ġdid wara l-adeżjoni ta' Stat Membru ġdid, il-Kummissarji kkonċernati jerġgħu jinstemgħu quddiem il-kumitati rilevanti. Għal aktar informazzjoni Aktar informazzjoni dwar seduti ta' smigħ preċedenti Dokument ta' riċerka tal-Parlament: L-elezzjoni tal-President tal-Kummissjoni Ewropea - spjega tal-proċess tal-Spitzenkandidaten Aqsam din il-paġna ma' ħaddieħor: Irreġistra biex tirċievi l-aġġornamenti b'mail